钦定古今图书集成/历象汇编/岁功典/第087卷 > 汉
## 钦定古今图书集成/历象汇编/岁功典/第087卷 > 汉

### 文帝十六年日冬至上祠泰一亲郊

按《汉书文帝本纪》，不载。　按《郊祀志》，孝文十六年“日
冬至祠泰一，并祠五帝而共一牲，上亲郊拜。”

### 武帝元鼎五年十一月辛巳朔旦冬至立泰畤于甘泉天子亲郊见朝日夕月

按《汉书武帝本纪》云云。　按《郊祀志》。“十一月辛巳朔
旦冬至昒爽。天子始郊拜泰一。朝朝日。夕夕月。寺则揖
而见泰一。如雍郊礼。”

### 太初元年十一月甲子朔旦冬至祀上帝于明堂

按：《汉书武帝本纪》云云。

===后汉===天子于冬至日，命八能之士以次行事。

按：《后汉书礼仪志》：“冬至前后，君子安身静体，百官绝
事不听政，择吉辰而后省事。绝事之日，夜漏未尽五
刻，京都百官皆衣绛，至立春，诸王时变服，执事者先
后其时皆一日。”日冬至夏至，阴阳晷景，长短之极，微
气之所生也。故使八能之士八人，或吹黄锺之律间
竽，或撞黄锺之锺，或度晷景，权水轻重，水一升，冬重
十三两。或击黄锺之磬，或鼓黄锺之瑟。轸间九尺，二
十五弦，宫处于中，左右为商、征、角、羽，或击黄锺之鼓。
先之三日，太史谒之。至日，夏时四，孟冬则四仲，其气
至焉。先气至五刻，太史令与八能之士，即坐于端门
左塾。太子具乐器，夏赤冬黑，列前殿之前，西上。锺为
端。守宫设席于器南，北面东上；正德席鼓南，西面，令
晷仪东北。三刻，中黄门持兵，引太史令八能之士入
自端门，就位。二刻，侍中、尚书、御史、谒者皆陛。一刻，乘
舆亲御临轩，安体静居以听之。太史令前，当轩溜，北
面跪举手曰：“八能之士以备，请行事。”制曰：“可。”太史令
稽首曰：“诺。”起立，少退，顾令正德曰：“可行事。”正德曰：“诺。”
皆旋复位。正德立命八能士曰：“以次行事，间音以竽。”
八能曰：“诺。五音各三十为阕。”正德曰：“合五音律，先唱
五音，并作二十五阕，皆音以竽。”讫。正德曰：“八能士各
言事，八能士各书板。言事文曰：‘臣某言，今月若干日，
甲乙日冬至，黄锺之音，调君道，得孝道，褒商臣角民
征，事羽物各一板，否则召太史令各板书，封以皂囊，
送西’”陛，跪授尚书，施当轩，北面稽首拜，上封事。尚书
授侍中，常侍迎受，报闻，以小黄门幡麾节度。太史令
前曰：“礼毕。”制曰“可。”太史令前稽首曰“诺。”太史令八能
士诣太官受赐，陛者以次罢。

〈注〉《乐叶图征》曰：“夫圣人之作乐，不可以自娱也，所以观得失之效者也。故圣人不取备于一人，必从八能之士。故撞锺者当知锺，击鼓者当知鼓，吹管者当知管，吹竽者当知竽，击磬者当知磬，鼓琴者当知琴。故八士曰：或调阴阳，或调律历，或调五音。故撞锺者以知法度，鼓琴者以知四海，击磬者以知民事。锺音调则”君道得，君道得则黄锺、《蕤宾》之律应；君道不得则锺音不调，锺音不调则《黄锺》《蕤宾》之律不应。鼓音调则臣道得，臣道得则《太蔟》之律应；管音调则律历正，律历正则《夷则》之律应；磬音调则民道得，民道得则林锺之律应；竽音调则法度得，法度得则《无射》之律应；琴音调则“‘四海合岁气，百川一合德’，鬼神之道行，祭祀之道得。”如此，则姑洗之律应，五乐皆得，则应锺之律应。天地以和气至则和气应，和气不至则天地和气不应。锺音调下，臣以法贺主，鼓音调主，以法贺臣，磬音调主以德施于百姓，琴音调主以德及四海。八能之士，常以日冬至成天文，日夏至成地理，作阴乐以成天文，作阳乐以成地理。　蔡邕《独断》曰：“冬至阳气始动，夏至阴气始起，麋鹿角解，故寝兵鼓。身欲宁，志欲静，故不听事。迎送五日。腊者，岁终大祭，纵吏民宴饮，非迎气故，但送不迎。正月岁首，亦如腊仪。冬至阳气起，君道长，故贺；夏至阴气起，君道衰，故不贺。鼓以动众，锺以止众，故夜漏尽鼓鸣则起，昼漏尽锺鸣则息。”

### 章帝元和二年冬十一月壬辰日南至初闭关梁

按：《后汉书章帝本纪》云云。